Мандуля

**Мандуля** *бот*. (лат. *Prunus amygdalus*; sinonimi: *Prunus dulcis*), або сладка мандуля то древо зоз фамилиї ружох (*Rosaceae*), а плод и нашенє ше хаснує у костираню людзох (пожива). Мандуля походзи зоз Ирану и його сушедних державох, алє и з обласци Леванту, односно зоз жемох Востоку (Греческа, Турска, Сирия, Либан, Израїл, Йордан и Єгипет)

Назву мандуля у ботанїчней литератури ше хаснує за вецей файти роду Prunus и подроду Amygdalus. Окрем сладкей, єст и горка мандуля. Нашенє тей файти мандулї у составе ма вельо цияниду и прето ше подрозумює же є отровна кед ше конзумує у векших количествох. Интересантна файта мандулї то Prunus tenella або степска мандуля, а рошнє на Делиблатскей писковини.

## Опис

Мандуля лїсцопадне древо, рошнє до висини 4-10 метери, а стебло грубе до 30 центи у пречнїку. Спочатку млади конарчки желєни, потим меняю фарбу до лилових кед су виложени слунку, а у другим року шивею. Лїсца од 8-13 центи длугоки, а квитки маю билу и ниянси лиловей фарби, од 3-5 центи пречнїку и зоз 5 лїсцочками, формовани поєдинєчно або у пари и зявюю ше скорей од лїсцох вчас на яр. Мандуля найлєпше рошнє у обласцох зоз медитеранску климу зоз цеплима, сухима лєтами и благима и влажнима жимами. Оптимална температура за єй рост медзи 15 и 30 ступнї, а пупча маю потребу за хладзеньом од 300 до 600 годзини на температури попод 7,2 ступнї же би ше порушали у розвою.(11)

## Горка мандуля

Горка мандуля (лат. *Prunus amygdalus Stoker*) походзи зоз Малей Азиї и Месопотамиї, а отамаль ше преширела на велї держави коло Штредожемного моря. Єй розвою одвитую сухи, цепли и каменїсти обласци. Горка мандуля висока од 5-8 метери. Єй били або целови квитки ше зявюю у марцу и априлу. Плод длуговаста маґочка у хторей єдно або, ридко, два нашенька. Нашенє кляпчисте, длугоке 2 центи, а широке 1,2 центи.

### Нашенє горкей мандулї

Нашенє горкей мандулї ше хаснує за доставанє ароматичней води хтора дїйствує як наркотик и седатив. Зоз цадзеньом нашеня ше достава олєй хтори ше хаснує у поживовей индустриї, як конзумни, и у козметики за виробок рижних помадох.

Нашенє ше збера кед маґочка зошицким дозреє и кед ше подполно осуши, кляпчисте є, длугоке до 2,5 центи, на верху кончисте, а зоз другого боку заокруглєне, нє ма пах и горке є. Треба же би було у цалє и нєочкодоване од инсектох.

Нашенє горкей мандулї ма и до 55 проценти олєю, дакуc цукру, коло 25 проценти бильчки, сок хтори ше вилучує, ґуму и цияноґенски гетерозоїд хтори заслужни за горкосц, алє и за лїковитосц.

## Лїковити прикмети

Горку мандулю ше хаснує строго лєм як горуцу облогу и у купелї, понеже ублажує боль, окреме миґрену, як и боль покруткох и печинки, регому и квашнїну у жалудку. Маса хтору ше достава зоз преробком тей овоци може замєнїц мидло хторе добре за особи зоз чувствительну скору и барз є добра як природна пахнячка. 

Цала рошлїна, односно горка мандуля, отровна. У нєй єст отровни єдинєня и у нашеню, лїсцу и лупи. Нательо є отровна же лєм од 50-70 горки мандулї спричинюю шмерц одроснутей особи, а лєм 3 можу спричинїц вельке трованє.

## Млєко зоз мандулї

Млєко зоз мадулї ше хаснує як замена за кравске. Нє ма масци и лактозу, а пре тото же у нєй нєт нїяки зєдинєня животиньского походзеня, хасную го веґанє и веґетариянци. У млєку єст вельо витамину Е, маґнезиюмому, селену, цинку, калиюму, желєза, фосфору, бакру и калциюму. Нє препоручує ше дзецом младшим як 2 роки пре нїзке количество бильчкох. Институт за виглєдованє поживи Велькей Британиї констатовал же млєта мандуля ма пробиотски прикмети, односно звекшує число хасновитих бактерийох, и так отримує здравє орґанох за претровйованє.(18)

## Таксономия

### Сладка и горка мандуля

Нашенє мандулї файти *Prunus dulcis (dulcis)* сладке(12), алє на поєдиних стеблох єст роду хтори кус горкави. Нашенє *Prunus dulcis (amara)* вше горке, як и других файтох роду Prunus, кайси, брескинї и черешнї.

Нашенє горкей мандулї кус ширше и кратше у одношеню на сладку мандулю и ма половку менєй олєю, од 4-9 милиґрами цияноводонїку (17) и 24 раз вецей цияниду як у маґочки сладкей мандулї. Цияноводонїк дава горкосц мандулї, а зоз термичним обробком ше тот отров знїщує, та прето печена мандуля ма приємни сладки смак.

## Вонкашнї вязи

*   Прецо мандуля горка. bonapeti.rs

*   Bademovo mleko. hr.wikipedia

*   Спокуси и хасни зоз продукциї мандульох, автор Златка Чизмар, ют′юб канал маковчань

## Референци
Катеґория:Рошлїни

Катеґория:Пожива